VSRS Sklep U 2/2024-24
Sodna praksa Vrhovnega sodišča, 2025-03-26

Brigita Domjan Pavlin (preds.), mag. Nina Betetto (poroč.), Peter Golob, mag. Aleksander Karakaš, Katarina Parazajda

CIVILNO PROCESNO PRAVO - PRAVO EVROPSKE UNIJE - PREDHODNO ODLOČANJE SEU - UPRAVNI SPOR

predlog za predhodno odločanje SEU - umik predloga - nadaljevanje postopka

Vrhovno sodišče je odločilo, da se predlog za predhodno odločanje Sodišča Evropske unije umakne. Ker je s tem prenehal zakonski razlog za prekinitev postopka, se upravni spor pred Vrhovnim sodiščem lahko nadaljuje.

I. Predlog za predhodno odločanje Sodišča Evropske unije U 2/2024 z dne 21. 5. 2024 se umakne.

II. Postopek v upravnem sporu U 2/2024, prekinjen s sklepom Vrhovnega sodišča U 2/2024 z dne 21. 5. 2024, se nadaljuje z dnem 26. 3. 2025.

1. Sodni svet je z odločbo Su 345/2023-3 z dne 11. 1. 2024 (izpodbijana odločba) zavrnil predlog okrajnega sodnika na Okrajnem sodišču v Ljubljani A. A. za njegovo hitrejše napredovanje na položaj svétnika (1. točka izreka) in odločil, da sodnik izpolnjuje pogoje za hitrejše napredovanje in se z dnem 4. 7. 2022 uvrsti v 51. plačni razred, s 1. 4. 2023 pa v 52. plačni razred (2. točka izreka). Zoper 2. točko izpodbijane odločbe vlaga tožnik tožbo.

2. Med postopkom odločanja o tožbenem zahtevku je Vrhovno sodišče ugotovilo, da je odločitev odvisna od predhodne rešitve vprašanja glede razlage prava Evropske unije. Zato je pred odločitvijo v tem sporu na podlagi tretjega odstavka 267. člena Pogodbe o delovanju Evropske unije s predlogom za predhodno odločanje U 2/2024 z dne 21. 5. 2024 Sodišče Evropske unije zaprosilo za razlago določb Pogodbe o delovanju Evropske unije in Listine Evropske unije o temeljnih pravicah, postopek pa prekinilo do odločitve tega sodišča.

3. Sodišče Evropske unije je z dopisom z dne 12. 3. 2025 Vrhovnemu sodišču posredovalo izvod sodbe tega sodišča v združenih zadevah C‑146/23 in C‑374/23 z dne 25. 2. 2025 s hkratnim vprašanjem, ali želi glede na to sodbo delno ali v celoti umakniti predlog za sprejetje odločbe o predhodnem vprašanju.

4. Ustavno sodišče Republike Slovenije (v nadaljevanju Ustavno sodišče) je v postopku za oceno ustavnosti, začetem na podlagi zahteve Sodnega sveta, in v postopku, začetem s sklepom Ustavnega sodišča, v zvezi s svojo odločbo U‑I‑772/21 z dne 1. 6. 2023, sprejelo dopolnilno odločbo in sklep U‑I‑8/24 z dne 30. 5. 2024, s katero je določilo način izvršitve odločbe U‑I‑772/21 z dne 1. 6. 2023 glede sodniških plač. Po seznanitvi z odločbo Ustavnega sodišča U‑I‑8/24 z dne 30. 5. 2024 je Vlada Republike Slovenije iz zakonodajnega postopka umaknila predlog zakona o sodniških in tožilskih plačah. Vse navedeno z vidika obravnavane zadeve pomeni, da ni več koneksitete s postavljenima vprašanjema Sodišču Evropske unije.

5. Vrhovno sodišče je zato odločilo, da se predlog za predhodno odločanje Sodišča Evropske unije U 2/2024 z dne 21. 5. 2024 umakne. Ker je s tem prenehal zakonski razlog za prekinitev postopka, se upravni spor pred Vrhovnim sodiščem lahko nadaljuje.

Pogodba o delovanju  Evropske unije (PDEU) - člen 267, 267/3

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.